[{"text_idx": "#000003", "text": "Restaurant kitchen crew preparing food."}, {"text_idx": "#000004", "text": "Gall unigedd ffisegol cogyddion sy\u2019n gweithio mewn ceginau a\u0302 se\u0302r Michelin arwain at gamymddwyn treisgar a chod moesol gwahanol. Yn ein post diweddaraf, mae Robin Burrow, Rebecca Scott a David Courpasson yn trafod sut mae hyn yn digwydd."}, {"text_idx": "#000006", "text": "Rydym ni\u2019n trafod y ffenomen yng nghyd-destun grw\u0302p penodol iawn o weithwyr: cogyddion yn gweithio mewn bwytai ciniawa coeth elitaidd ledled y byd. Rydym ni\u2019n datgelu cred gydgysylltiedig mewn dau brif beth."}, {"text_idx": "#000007", "text": "Yn gyntaf, mae ceginau yn aml yn teimlo\u2019n lleoedd \u2018ynysig\u2019 lle gall cogyddion deimlo eu bod wedi\u2019u cuddio rhag prif ffrwd cymdeithas. Yn ail, yn y mannau ynysig, cudd hynny gall teimlad ddatblgyu o fod yn rhydd rhag cyfyngiadau. Yn benodol, bod modd camymddwyn i raddau heb ofni\u2019r canlyniadau."}, {"text_idx": "#000008", "text": "Roedd y credoau hyn yn eang ymhlith y 47 o gogyddion y cyfwelwyd a\u0302 nhw, oedd yn ystyried y ceginau lle\u2019r oedden nhw\u2019n gweithio\u2019n fydoedd gwahanol yn ffigurol. Roedd cod moesol gwahanol yn y bydoedd hyn, a\u2019i sail oedd y syniad nad yw rheolau prif ffrwd yn berthnasol. Felly yr hyn a ddangoswn yw bod camymddwyn yn y gegin yn cael ei ystyried yn bosibl, a hyd yn oed yn normal, oherwydd wel, dyna beth sy\u2019n digwydd yn y gegin. Ynte?"}, {"text_idx": "#000010", "text": "Nid realiti llwm, creulon y camymddwyn a nodwyd gan y bobl a gymerodd ran yn yr astudiaeth yw\u2019r peth arwyddocaol yn ein canfyddiadau. Mae hyn yn bwysig, ond mewn gwirionedd mae\u2019n hysbys yn eang. O astudiaethau academaidd fe wyddom fod lletygarwch yn ddiwydiant lle mae camymddwyn treisgar yn gyffredin. Fe wyddom hefyd fod y trais hwn yn cael ei ysgogi gan ddiwylliannau militaraidd, gwerthoedd hyper-wrywaidd, ideolegau eithafol a natur greulon gwaith corfforol, cyflym sy\u2019n achosi straen."}, {"text_idx": "#000011", "text": "Mae trais a gyflawnir gan gogyddion mewn ceginau hefyd yn thema gyffredin yn y cyfryngau torfol. Ar y teledu yn benodol, caiff gastronomyddion obsesiynol, angerddol, sarhaus eu dathlu o hyd. Yn rhyfedd ddigon, rydym ni\u2019n maddau eu hymddygiad o fwlio, trais ac ymosod. Dydym ni ddim (ar y cyfan) yn ei drin fel ymddygiad gwydro\u0308edig neu ddrwg. Yn hytrach, mae\u2019n gyfareddol ac yn ddifyr. Mae\u2019n symptom o ymroddiad canmoladwy. Mae\u2019n sgil-gynnyrch anffodus i\u2019r ymgais i gyflawni rhagoriaeth sydd fel arall yn glodwiw."}, {"text_idx": "#000012", "text": "Arwyddoca\u0302d ein hastudiaeth felly yw ei bod yn tynnu sylw at effaith amgylchedd y gegin ac yn ei ychwanegu at y rhestr o resymau pam fod cogyddion yn camymddwyn. Mewn gwirionedd, rydym ni\u2019n ychwanegu dau beth:"}, {"text_idx": "#000013", "text": "Yn gyntaf, rydym yn dangos y gellir deall camymddwyn fel rhywbeth a elwir yn \u2018effaith ofodol\u2019. Mae camymddwyn yn bosibilrwydd a gaiff ei wireddu gan yr hyn rydym ni\u2019n ei alw yn \u2018ddaearyddiaeth gwyredd\u2019. O\u2019i ddamcaniaethu fel hyn, caiff camymddwyn mewn sefydliadau \u2013 ond yn benodol ymhlith cogyddion mewn ceginau \u2013 ei ddeall fel rhywbeth sydd wedi\u2019i ymgorffori\u2019n gynnil yn natur ffisegol y lle."}, {"text_idx": "#000014", "text": "Felly, yn achos cogyddion, caiff camymddwyn ei ddeall fel posibilrwydd a gre\u0308wyd gan strwythurau ffisegol ceginau [sy\u2019n ynysu]. Gan bethau fel ystafelloedd islawr caeedig heb ffenestri a mannau israddol eraill sydd wedi\u2019u cuddio a\u2019u cysgodi o\u2019r golwg. Mae\u2019r strwythurau hyn yn bwysig am eu bod yn creu teimladau o fod yn anweledig, ynghyd a\u0302 dieithrwch a datgysylltiad \u2013 ymdeimlad o fod i ffwrdd ac o olwg cymdeithas ehangach. Ein dadl ni yw bod gan y teimladau hyn \u2013 yr effeithiau gofodol hyn \u2013 ro\u0302l bwysig yn hwyluso a galluogi diwylliannau o gamymddwyn i barhau ac amlhau."}, {"text_idx": "#000015", "text": "Yr ail ffordd mae ein hastudiaeth yn hybu dealltwriaeth o gamymddwyn mewn sefydliadau yw drwy ddangos sut y gellir deall camymddwyn fel ffenomen gymunedol. Hynny yw, fel elfen ddefodol mewn ffordd wrth-strwythurol o fodoli, lle mae\u2019r gegin ar yr un pryd yn cael ei ystyried yn offeryn ar gyfer tynnu\u2019n o\u0302l o gymdeithas ac yn symbol o ddifaterwch a gwyredd y mae\u2019r gymuned yn troi o\u2019i amgylch. Dadleuwn fod posibiliadau\u2019r gegin ar gael i gogyddion drwy strwythurau gwaharddol sy\u2019n creu rhyddid rhag craffu allanol a hefyd y rhyddid i gamu allan o rolau a rhwymedigaethau prif ffrwd."}]